

Daňový bonus od júla zvýšený
dátum pridania: 06.07.09-10:36
Ministerstvo práce, sociálnych vecí a rodiny SR opatrením č. 252/2009 Z. z. o úprave súm životného minima upravilo s účinnosťou od 1. júla 2009 nasledovné zmeny.
Suma životného minima sa upravuje každoročne s účinnosťou k 1. júlu bežného kalendárneho roka, a to buď na základe koeficientu rastu čistých peňažných príjmov na osobu, alebo koeficientu rastu životných nákladov nízkopríjmových domácností zistených Štatistickým úradom SR. Pri valorizácii súm životného minima sa zohľadňuje nižší koeficient.
V súvislosti s valorizáciou súm životného minima sa daňový bonus podľa § 33 ods. 1 v nadväznosti na § 52 ods. 48 zákona č. 595/2003 Z. z. o dani z príjmov v znení neskorších predpisov (ďalej len zákon o dani z príjmov) zvyšuje rovnakým koeficientom a za rovnaké kalendárne mesiace zdaňovacieho obdobia ako suma životného minima.
Daňový bonus podľa § 33 zákona o dani z príjmov, poskytovaný na vyživované dieťa žijúce v domácnosti s daňovníkom v sume 19,32 eura mesačne, sa s účinnosťou od 1. júla 2009 zvyšuje na sumu 20 eur mesačne, t. j. zvýšenie o sumu 0,6762 eura (19,32 x 3,5% = 0,6762). Ročná suma daňového bonusu za rok 2009 bude 235,92 eura [(6x19,32)+(6x20)].
Zvýšená suma mesačného daňového bonusu sa prvýkrát vyplatí za mesiac júl 2009 pri vyplatení mzdy v auguste 2009.
Zdroj: Daňové riaditeľstvo SR Banská Bystrica